C 152/138
MT
Il-Ġurnal Uffiċjali tal-Unjoni Ewropea
6.4.2022
Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill dwar il-varar ta’ infrastruttura ta’ fjuwils alternattivi, u li jħassar id-Direttiva 2014/94/UE tal-Parlament Ewropew u tal-Kunsill” (COM(2021) 559 final — 2021/0223 (COD)) “Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Pjan ta’ introduzzjoni strateġika li jiddeskrivi sett ta’ azzjonijiet supplimentari biex jiġi appoġġat il-varar rapidu ta’ fjuwils alternattivi” (COM(2021) 560 final) (2022/C 152/23)
Relatur: John COMER
Konsultazzjoni
Kunsill tal-Unjoni Ewropea, 30.7.2021 Parlament Ewropew, 13.9.2021 Kummissjoni Ewropea, 13.9.2021
Bażi legali
L-Artikoli 90-91, l-Artikoli 170-171 u l-Artikolu 304 tat-Trattat dwar il-Funzjonament tal-Unjoni Ewropea
Sezzjoni kompetenti
Sezzjoni għat-Trasport, l-Enerġija, l-Infrastruttura u s-Soċjetà tal-Infor­ mazzjoni
Adottata fis-sezzjoni
9.11.2021
Adottata fil-plenarja
9.12.2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
137/4/9
1.
Konklużjonijiet u rakkomandazzjonijiet 1.1.
Il-KESE jilqa’ b’sodisfazzjon il-proposta għal regolament dwar il-varar ta’ infrastruttura ta’ fjuwils alternattivi.
1.2.
Il-vetturi elettriċi bil-batterija jidhru li qed isiru l-għażla ppreferuta għat-trasport bil-karozzi għall-biċċa l-kbira tal-manifatturi.
In-nuqqas tal-litju (x’aktarx għal perjodu ta’ żmien qasir) u l-prezz dejjem jiżdied tiegħu joħolqu problema għall-introduzzjoni tal-vetturi elettriċi bil-batterija b’rata mgħaġġla, kif ukoll għar-riċerka u l-iżvilupp tardivi ta’ sistemi ta’ ħżin aktar effettivi.
Madankollu, il-possibbiltà ta’ aktar riċerka u żvilupp teknoloġiku tista’ tgħin biex ittaffi dawn il-problemi attwali.
1.3.
Hemm riżervi kbar ta’ litju fid-dinja.
Iċ-Ċilì għandu l-akbar riżervi magħrufa ta’ litju segwit mill-Awstralja u ċ-Ċina.
Hemm bżonn li jsir investiment f’minjieri ġodda biex tittaffa s-sitwazzjoni attwali ta’ provvista limitata.
Hemm kwistjonijiet ambjentali bl-estrazzjoni, speċjalment ir-rekwiżit għoli tal-ilma u t-tniġġis possibbli minn sustanzi kimiċi tossiċi, u spiss hija assoċjata ma’ problemi soċjali serji.
Il-KESE huwa mħasseb ħafna dwar dawn l-aspetti tal-kummerċ internazzjonali.
Il-ftehimiet kummerċjali internazzjonali u l-ktajjen tal-valur għandhom jikkonformaw mar-rekwiżiti tal-iżvilupp ekoloġiku u sostenibbli u għandhom jiġu stabbiliti regoli vinkolanti dwar id-diliġenza għan-negozji (1).
Fl-UE hemm il-possibbiltà ta’ estrazzjoni tal-litju fil-Portugall jekk wieħed jassumi li l-kwistjonijiet ambjentali jistgħu jiġu solvuti.
1.4.
L-introduzzjoni estensiva tal-infrastruttura ta’ fjuwils alternattivi fl-UE hija essenzjali u l-investituri jridu jingħataw il-kunfidenza li jistabbilixxu infrastruttura ta’ fjuwils alternattivi.
L-awtoritajiet pubbliċi jridu jiżguraw li l-fjuwils alternattivi u l-istazzjonijiet tal-iċċarġjar ikunu disponibbli fejn meħtieġa, speċjalment f’żoni fejn għadu mhuwiex ekonomikament vijabbli li jiġu pprovduti faċilitajiet bħal dawn.
(1)
Ara l-Opinjonijiet ĠU C 220, 9.6.2021, p.
118 u ĠU C 123, 9.4.2021, p. 59.